UREDBA KOMISIJE (EU) 2021/663

z dne 22. aprila 2021

o spremembi Priloge III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za klordekon v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) v povezavi s členom 16(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za klordekon so bile določene v Prilogi III k Uredbi (ES) št. 396/2005.

(2) Z Uredbo (ES) št. 850/2004 Evropskega parlamenta in Sveta (2) sta bila prepovedana dajanje v promet in uporaba fitofarmacevtskih sredstev, ki vsebujejo klordekon. Ostanki klordekona so posledica kontaminacije tal zaradi uporabe te obstojne spojine v preteklosti.

(3) Francoski pristojni organi so 12. julija 2019 Komisijo obvestili o dveh nujnih ukrepih (3) (4), ki sta bila sprejeta na nacionalni ravni v skladu s členom 54 Uredbe (ES) št. 178/2002 Evropskega parlamenta in Sveta (5). Francija je na podlagi mnenj (6) (7) francoske Agencije za hrano, okolje ter zdravje in varnost pri delu (v nadaljnjem besedilu: agencija ANSES) določila nacionalne MRL za klordekon v proizvodih iz goveda, ovc, koz, prašičev in perutnine, ki so nižje od tistih, ki se trenutno uporabljajo v skladu z Uredbo (ES) št. 396/2005, da bi zagotovila varstvo potrošnikov v čezmorskih departmajih Gvadelup in Martinik.

(4) Komisija je Evropsko agencijo za varnost hrane (v nadaljnjem besedilu: Agencija) zaprosila za oceno izpostavljenosti potrošnikov v zvezi z MRL, ki jih priporoča agencija ANSES za klordekon v proizvodih živalskega izvora.

(5) Agencija je v skladu s členom 43 Uredbe (ES) št. 396/2005 predložila znanstveno mnenje za klordekon v nekaterih proizvodih živalskega izvora (8). V navedenem mnenju je ugotovila, da so MRL, predlagane v mnenjih agencije ANSES za živalske proizvode in zaokrožene v skladu s smernicami Organizacije za gospodarsko sodelovanje in razvoj (OECD) o izračunu MRL, sprejemljive z vidika varnosti potrošnikov. Niti pri vseživljenjski izpostavljenosti niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže. MRL za klordekon bi morale biti začasno določene v Prilogi III k Uredbi (ES) št. 396/2005. Navedene MRL bodo pregledane, pri pregledu pa se bodo upoštevale informacije, ki bodo na voljo v desetih letih od objave te uredbe.

(6) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(7) Uredbo (ES) št. 396/2005 bi bilo zato treba ustrezno spremeniti.

(8) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga III k Uredbi (ES) št. 396/2005 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 13. novembra 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 22. aprila 2021 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Uredba Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS (UL L 158, 30.4.2004, str. 7).

(3) Arrêté du 25 janvier 2019 modifiant l’arrêté du 30 juin 2008 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1901040A).

(4) Arrêté du 23 mai 2019 modifiant l’arrêté du 25 janvier 2019 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1913466A).

(5) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane. UL L 31, 1.2.2002, str. 1.

(6) Note d’appui scientifique et technique de l’Agence nationale de sécurité sanitaire de l’alimentation, de l’environnement et du travail relative à la fixation d’une limite maximale de résidus de chlordécone dans la graisse pour les denrées carnées (2018-SA-0202).

(7) Avis de l’Agence nationale de sécurité sanitaire de l’alimentation, de l’environnement et du travail relatif à la fixation d’une limite maximale de résidus de chlordécone dans les muscles et dans la graisse pour les denrées carnées (2018-SA-0265).

(8) Statement on the dietary exposure assessment for the temporary maximum residue levels for chlordecone in certain products of animal origin (Izjava o oceni prehranske izpostavljenosti za začasne mejne vrednosti ostankov klordekona v nekaterih proizvodih živalskega izvora). EFSA Journal 2020;18(3):6052.